A Magyar Testnevelési és Sporttudományi Egyetem 2026 őszén ismét különleges élményekkel várja a gyermekeket a TF Lovarda Halloween-i táborában!
A tábor célja, hogy az 5–11 éves gyerekek játékos, élményközpontú formában ismerkedhessenek meg a lovaglás és a lovak világával, miközben aktív programokon, kreatív foglalkozásokon és közösségi élményeken keresztül felejthetetlen élményekkel gazdagodnak.
A program helyszíne a TF Lovarda, ahol biztonságos és természetközeli környezet biztosítja a tábor változatos programjait. A gyermekek minden nap részt vesznek lovas foglalkozásokon és egyéni lovagoltatáson, emellett játékos formában sajátíthatják el a lóápolás alapjait, megismerkedhetnek a lovardai szabályokkal és a lovaskultúrával is.
A tábor különlegessége a halloween-i tematika, amely végig kíséri a heti programokat. A résztvevőkre akadálypályák, csapatjátékok, kincskeresés, csatakiáltás-írás és kreatív kézműves foglalkozások várnak. A gyerekek többek között halloweeni fejdíszt készíthetnek, részt vehetnek rajzversenyen, valamint arcfestésen és csillámtetováláson is.
A hét során a gyermekek közös lovasprogramokon is részt vesznek, ahol kipróbálhatják a lófürdetést, lófestést, az állatetetést és az állatsimogatást, valamint oktatói felügyelet mellett a szőrén lovaglást is. A programokat ügyességi játékok, lovaskvízek, közösségi beszélgetések színesítik. 
A tábor hétköznapokon 7:30 és 16:30 között tart. A résztvevők számára napi háromszori étkezést biztosítunk: tízórait, ebédet és uzsonnát.

